KIRJALLINEN KYSYMYS E-3837/02

esittäjä(t): Camilo Nogueira Román (Verts/ALE) komissiolle

(9. tammikuuta 2003)

Aihe: Espanjan valtionyhtiö TRAGSA on loukannut vapaan kilpailun periaatetta

Espanjan valtionyhtiö Tranformaciones Agrarias Sociedad Anónima (TRAGSA) saa säännöllisesti suoraan suurimman osan Espanjan keskushallinnon ja itsehallintoalueiden urakkasopimuksista, jotka koskevat rakennustöitä, hankkeiden suunnittelua, palvelujen tarjoamista ja muuta toimintaa maa- ja metsätaloudessa sekä ympäristöalalla. Näin ei selvästikään noudateta julkisissa hankinnoissa yhteisön periaatteita, joihin kuuluvat julkisuus, tasavertaisuus, vapaa kilpailu ja avoimuus. TRAGSA-yhtiön nauttimat etuoikeudet julkisen vallan suojeluksessa merkitsevät, että yksityisiä yrityksiä syrjitään ja että yhteisön perussopimuksissa säädetyn vapaan kilpailun periaatetta loukataan.

Espanjan tiedotusvälineet ovat kertoneet, että komissio on lähettänyt Espanjan hallitukselle virallisen ilmoituksen TRAGSAn kolmansien osapuolten kanssa tekemistä sopimuksista, joissa ei noudateta julkisten hankintojen yhteydessä yhteisön oikeuden mukaisia julkisuus- ja avoimuussääntöjä. ASEMFO (Espanjan metsäyhtiöiden kansallinen järjestö) teki valituksen asiasta, minkä seurauksena lähetettiin kirje komissiolle. ASEMFO edustaa yli 85 prosenttia Espanjan metsätalouden rakennus- ja huoltotöistä, mutta kuitenkaan sen suhteellinen osuus julkisista hankinnoista ei vastaa TRAGSAn osuutta.

Voisiko komissio kertoa tilanteesta ja erityisesti Espanjan hallitukselle lähetetystä virallisesta ilmoituksesta, joka koskee TRAGSAn lakisääteistä asemaa ja sen toimintaa julkisten hankintojen yhteydessä?

Frits Bolkesteinin komission puolesta antama vastaus

(25. helmikuuta 2003)

TRAGSA on espanjalainen julkisoikeudellinen yhtiö, joka tuottaa maaseudun kehittämisen ja ympäristönsuojelun aloihin liittyviä palveluja, rakennusurakat, hankkeet ja asiantuntija-apu mukaan luettuina. Sen tehtävänä on toteuttaa keskushallinnon ja autonomisten alueiden tai niiden alaisten julkislaitosten sille antamat urakat.

Asociación Nacional de Empresas Forestales (ASEMFO) on tehnyt asiasta kantelun, jonka johdosta komissio on havainnut hankintaviranomaisen ominaisuudessa toimineen TRAGSAn hankintajärjestelmässä useita yhteisön direktiivien kanssa yhteensopimattomia tekijöitä.

Espanjan lainsäädännön mukaan TRAGSAa ei pidetä julkisoikeudellisena laitoksena, joten yhtiö katsoo, etteivät yhteisön direktiivit koske sopimuksia, joita se tekee kolmansien osapuolten kanssa, kun on kyse tapauksista, joissa säännösten mukaiset kynnykset ylittyvät, ja ettei sen muissa tapauksissa tarvitse noudattaa EY:n perustamissopimuksen mukaisista avoimuuden ja julkisuuden periaatteista johtuvia velvollisuuksia.

Yhteisöjen tuomioistuimen vakiintuneen oikeuskäytännön mukaisesti(1) julkisoikeudellisen laitoksen käsitteellä on oltava toiminnallinen tulkinta ja tällaisen laitoksen määrittelyn on perustuttava kolmeen direktiivien mukaiseen edellytykseen, jotka TRAGSA täyttää.

Espanjan viranomaisille lähetettiin huhtikuussa 2002 virallinen ilmoitus, johon viranomaiset vastasivat kesäkuussa 2002 kiistäen komission väitteet.

Espanjan ja komission välisessä yhteydenpidossa on kuitenkin voitu selventää tiettyjä asiaan liittyviä seikkoja, ja Espanjan viranomaiset ovat ilmoittaneet lisäävänsä verotuksellisista, hallinnollisista ja sosiaalisista toimenpiteistä 30. joulukuuta 2002 annettuun lakiin 53/2002 (valtion talousarviosta 2003 annetun lain liitännäislaki) säännöksiä, joilla TRAGSAn oikeudellista asemaa muutetaan komission vaatimuksia vastaavaksi.

Kyseisen lain 87 artiklalla lisätään 30. joulukuuta 1997 annetun lain 66/1997 88 artiklaan 7 kohta, jonka mukaan TRAGSAn ja sen tytäryhtiöiden kolmansien osapuolten kanssa tekemiä sopimuksia rakennusurakoista, toimituksista, avunannosta tai palveluista säännellään julkishallinnon sopimuksia koskevalla lailla, jolla julkisista hankinnoista annettu yhteisön lainsäädäntö pannaan täytäntöön Espanjassa.

Näin ollen komissio voi päättää yhdessä tulevista kokouksistaan, että tämän asian käsittely on saatu päätökseen.

(1) Tuomiot asioissa Mannesmann (C-44/96, 15.1.1998), BFI Holding, (C-360/96, 10.11.1998), H.L.M. (C-237/99, 1.2.2001), University of Cambridge (C-380/98, 3.10.2000), Ente Fiera di Milano (C-223/99 ja 260/99, 10.5.2001), joiden mukaan nämä kolme edellytystä ovat: laitoksen on oltava oikeushenkilö sen on oltava taloudellisesti ja hallinnollisesti valtion valvonnassa se on perustettu täyttämään yleisen edun mukaisia tarpeita, jotka eivät ole luonteeltaan kaupallisia tai teollisia.